আনিসুল হক - Wikipedia

# আনিসুল হক

### উইকিপিডিয়া, মুক্ত বিশ্বকোষ থেকে

আনিসুল হক (মার্চ ৪ ১৯৬৫) একজন বাংলাদেশী লেখক, নাট্যকার ও সাংবাদিক। বর্তমানে তিনি বাংলাদেশের দৈনিক প্রথম আলোর উপসম্পাদক পদে রয়েছেন।

## [সম্পাদনা] জন্ম

আনিসুল হকের জন্ম রংপুরের নীলফামারীতে। পিতা মোঃ মোফাজ্জল হক, মাতা মোসাম্মৎ আনোয়ারা বেগম।

## [সম্পাদনা] শিক্ষাজীবন

তিনি রংপুর জিলা স্কুল থেকে ১৯৮১ সালে এস.এস.সি. এবং রংপুর কারমাইকেল কলেজ থেকে ১৯৮৩ সালে এইচ.এস.সি. পাস করেন। উভয় পরীক্ষাতেই সম্মিলিত মেধাতালিকায় স্থান পান। এরপর বাংলাদেশ প্রকৌশল বিশ্ববিদ্যালয়ের(বুয়েট) পুরকৌশল বিভাগ থেকে স্নাতক পাস করেন।

## [সম্পাদনা] কর্মজীবন

তিনি বি.সি.এস. পরীক্ষা পাস করে রেলওয়েতে যোগদান করেন। তবে অল্প কিছুদিন চাকরি করার পরই তা ছেড়ে দেন। তাঁর মূল ঝোঁক লেখালেখিতে। বর্তমান পেশা সাংবাদিকতা। তিনি ১৯৮৭ সালে সাপ্তাহিক দেশবন্ধু পত্রিকার সহসম্পাদক, ১৯৮৯ সালে সাপ্তাহিক পূর্বাভাস পত্রিকার নির্বাহী সম্পাদক, ১৯৯১ সালে সাপ্তাহিক খবরের কাগজের ব্যবস্থাপনা সম্পাদক হন। ১৯৯৩ থেকে ১৯৯৮ পর্যন্ত দৈনিক ভোরের কাগজের সহকারী সম্পাদক দায়িত্ব পালন করেন। এরপর থেকে আজ পর্যন্ত দৈনিক প্রথম আলোর সাথে যুক্ত আছেন। পত্রিকায় তিনি নিয়মিত কলাম লেখেন। বুয়েটে পড়ার সময় কবিতার দিকে বেশি ঝোঁক ছিল। পরবর্তীতে এর পাশাপাশি কথাসাহিত্যেও মনোযোগী হন। উপন্যাস, বিদ্রুপ রচনা, নাটক রচনায় প্রতিভার সাক্ষর রেখেছেন।

## [সম্পাদনা] রচনা

### [সম্পাদনা] কবিতা

খোলা চিঠি সুন্দরের কাছে (১৯৮৯), আমি আছি আমার অনলে (১৯৯১), আসলে আয়ুর চেয়ে বড় সাধ তার আকাশ দেখার (১৯৯৫), জলরংপদ্য (২০০২)।

### [সম্পাদনা] উপন্যাস

তাঁর সবচেয়ে বিখ্যাত উপন্যাস মা (২০০৩ সালে প্রকাশিত)। এছাড়া বীর প্রতীকের খোঁজে, নিধুয়া পাথার, আয়েশামঙ্গল, খেয়া, ফাঁদ, অন্ধকারের একশ বছর, বেকারত্বের দিনগুলিতে প্রেম, ভালোবাসা আমি তোমার জন্য কাঁদছি, ফাল্গুন রাতের আঁধারে, আমার একটা দুঃখ আছে, ক্ষুধা এবং ভালোবাসার গল্প, হৃদিতা প্রভৃতি উল্লেখযোগ্য।

### [সম্পাদনা] বিদ্রুপ রচনা

পত্রিকায় ‘গদ্যকার্টুন’ নামে নিয়মিত ব্যঙ্গাত্বক কলাম লেখেন। প্রকাশিত বইগুলির মধ্যে কথাকার্টুন, গণতান্ত্রিক ফ্যান্টাসি, রাজা যায় রানি আসে, ছাগলতন্ত্র, অশ্বডিম্ব, সেই গাধা সেই পানি উল্লেখযোগ্য।

### [সম্পাদনা] নাটক

নাট্যকার হিসেবে তিনি ভিন্ন ধাঁচের নাটক উপহার দিয়েছেন। তাঁর রচিত দর্শকনন্দিত টেলিভিশন কাহিনীচিত্রের মাঝে রয়েছে নাল পিরান, করিমন বেওয়া, প্রত্যাবর্তন, সাঁকো, প্রতি চুনিয়া, চড়ুইভাতি, মেগা সিরিয়াল ৫১বর্তী প্রভৃতি।

### [সম্পাদনা] সিনেমার স্ক্রিপ্ট

মোস্তফা সরয়ার ফারুকী পরিচালিত ব্যাচেলর সিনেমাটির স্ক্রিপ্ট লিখেছেন আনিসুল হক।

## [সম্পাদনা] পুরস্কার

শ্রেষ্ঠ টিভি নাট্যকার হিসেবে বাচসাস পুরস্কার, টেনাশিনাস পদকসহ বেশ কয়েকটা পুরস্কার পেয়েছেন। সাহিত্যের জন্য পেয়েছেন খুলনা রাইটার্স ক্লাব পদক, কবি মোজাম্মেল হক ফাউন্ডেশন পুরস্কার।

## [সম্পাদনা] লিঙ্ক

- Bangladeshi writer anisul hoque home page
- Books of Anisul Haque published in different publications
- Bangladeshi Novels home page
- Interview, from Voice of America, July, 2006.
- anisul hoque

'http://bn.wikipedia.org../../../%E0%A6%86/%E0%A6%A8/%E0%A6%BF/%E0%A6%86%E0%A6%A8%E0%A6%BF%E0%A6%B8%E0%A7%81%E0%A6%B2_%E0%A6%B9%E0%A6%95.html' থেকে আনীত

বিষয়শ্রেণীসমূহ: বাংলাদেশী ঔপন্যাসিক | বাঙালি ঔপন্যাসিক | বাংলাদেশী নাট্যকার | বাঙালি নাট্যকার | বাংলাদেশী সাংবাদিক | ১৯৬৫-এ জন্ম

##### Views

- নিবন্ধ
- আলোচনা
- বর্তমান সংশোধন

##### অনুসন্ধান